केकेआर सात विकेट से जीता, प्ले ऑफ में जगह पक्की  
गंभीर के नाबाद अर्द्धशतक से कोलकाता नाइटराइडर्स ने आईपीएल के अहम मैच में पुणे वारियर्स को सात विकेट से हराकर प्ले ऑफ में जगह सुनिश्चित की।
स्पिनरों की शानदार गेंदबाजी के बाद कप्तान गौतम गंभीर के नाबाद अर्द्धशतक से कोलकाता नाइटराइडर्स ने आईपीएल के अहम मैच में पुणे वारियर्स को सात विकेट से हराकर प्ले ऑफ में जगह सुनिश्चित की।  टूर्नामेंट से पहले ही बाहर हो चुकी पुणे वारियर्स महज सात विकेट पर 118 रन ही बना सकी। जवाब में शाहरुख खान की टीम ने आराम से खेलते हुए गंभीर के नाबाद 54 और यूसुफ पठान (29) के साथ तीसरे विकेट के लिए 64 रन की साझेदारी से 16.4 ओवर में तीन विकेट पर 119 रन बनाकर जीत दर्ज की।  इस जीत से कोलकाता ने प्ले ऑफ में जगह पक्की की। उसके 13 मैचों में आठ जीत से 16 अंक हो गए हैं और वह मुंबई इंडियंस को हटाकर तीसरे स्थान पर पहुंच गई।  पुणे वारियर्स के कप्तान युवराज सिंह ने पिछले मैच के बाद कहा था कि वह अब टूर्नामेंट में सम्मान बचाने के लिए खेलेंगे लेकिन बल्लेबाजी को देखकर ऐसा नहीं लगा कि टीम कहीं भी जीत दर्ज करने के लिए खेल रही थी। उनके 13 मैचों में नौ हार से आठ अंक हैं।  गंभीर आईपीएल में पहली बार पारी का आगाज करने उतरे क्योंकि नियमित सलामी बल्लेबाज जाक कैलिस क्षेत्ररक्षण के दौरान अंगुली में चोट लगा बैठे थे। उन्होंने 15वें ओवर में चौका लगाकर 43 गेंद में अर्द्धशतक पूरा किया और 46 गेंद का सामना करते हुए सात चौके से नाबाद 55 रन बनाए।  पहले ही ओवर में टीम को करारा झटका लगा क्योंकि श्रीवत्स गोस्वामी (06) तीसरी गेंद पर चौका लगाकर अगली पर अलफोंसो थामस को विकेट दे बैठे जिसे विकेटकीपर रोबिन उथप्पा ने आसानी से लपक लिया।